**Dobeles novada bāriņtiesas darbība 2023. gadā**

Dobeles novada bāriņtiesa (turpmāk – Bāriņtiesa) savā darbībā pamatojas uz normatīvajiem aktiem un publisko tiesību principiem. Bāriņtiesas darbības noteikumus nosaka Ministru kabinets.

Bāriņtiesa ir Dobeles novada domes izveidota aizbildnības un aizgādnības iestāde, kas Dobeles novada administratīvajā teritorijā prioritāri nodrošina bērna vai aizgādnībā esošas personas tiesību un tiesisko interešu aizstāvību.

Bāriņtiesas darbība ikdienā norit, sadarbojoties ar citām bāriņtiesām, Bērnu aizsardzības centru, ilgstošas sociālās aprūpes un sociālās rehabilitācijas institūcijām, veselības aprūpes un izglītības iestādēm, sociālajiem dienestiem, policijas iestādēm, Valsts probācijas dienestu un tiesu izpildītājiem, lai nodrošinātu bērna vai aizgādnībā esošās personas tiesību un interešu aizsardzību.

Bāriņtiesa ir Latvijas Bāriņtiesu asociāciju biedrs, darbojas asociācijā ar mērķi sekmēt Bāriņtiesas darbinieku profesionālo izaugsmi, apspriest normatīvo aktu projektus un izstrādāt priekšlikumus normatīvo aktu grozījumiem, risināt jautājumus bērnu tiesību aizsardzības sistēmas pilnveidošanā un citus bāriņtiesu kompetencē esošos jautājumus.

Bāriņtiesas sastāvā ir bāriņtiesas priekšsēdētāja, priekšsēdētājas vietniece, trīspadsmit bāriņtiesas locekles, divi bāriņtiesas locekļu palīgi un divas sekretāres.

Informācija par Bāriņtiesas lietvedībā esošajām dokumentiem un pieņemtajiem lēmumiem regulāri tiek ievadīta Bāriņtiesu informācijas sistēmā (BARIS) un dokumentu vadības sistēmā (LIETVARIS).

Bāriņtiesas darbības nodrošināšanai pārskata gadā nosūtīti 2569 dokumenti, saņemti 2353 dokumenti. Ir palielinājies gan saņemto, gan nosūtīto dokumentu skaits. Pārskata periodā tika ierosināta 101 jauna lieta.

2023. gadā, papildus ikdienas pienākumiem, sniedzot atbalstu pašvaldībai, Bāriņtiesa veica skaita ziņā apjomīgu dzīvesvietu apsekošanu kopumu, lai konstatētu vētras un lielgraudu krusas radītos postījumus novadā.

**Pieņemtie lēmumi:**

Bāriņtiesā notikušas 168 bāriņtiesas sēdes, pieņemti 177 lēmumi, no tiem 7 vienpersoniski lēmumi (kur bērna dzīves apstākļu pārbaudē vai citādi atklājies, ka bērns atrodas veselībai vai dzīvībai bīstamos apstākļos, kā arī tad, ja bērna turpmākā atrašanās ģimenē varējusi apdraudēt viņa veselību vai dzīvību) un viens- ārkārtas aizbildnības nodibināšana un ārkārtas aizbildņa iecelšana (Ukrainas civiliedzīvotājam).

Normatīvajos aktos noteiktajā kārtībā informācija par pieņemtajiem lēmumiem tiek sniegta Valsts Sociālās apdrošināšanas aģentūrai, Pilsonības un migrāciju lietu pārvaldei, Uzturlīdzekļu garantiju fondam.

**Aizgādības tiesības**:

Līdz pilngadības sasniegšanai bērns ir vecāku aizgādībā. Aizgādība ir vecāku pienākums rūpēties par bērnu un viņa mantu, un pārstāvēt bērnu viņa personiskajās un mantiskajās attiecībās.

**Par 15 ģimenēm (kurās bērnu skaits kopā- 27), bāriņtiesa pārskata gadā informējusi pašvaldības sociālo dienestu vai citu atbildīgo institūciju, jo tajās netiek pietiekami nodrošināta bērna attīstība un audzināšana.**

2023. gadā 23 vecākiem pārtrauktas aizgādības tiesības, 41 bērna vecākiem pārtrauktas aizgādības tiesības, vienai personai- pārtrauktās aizgādības tiesības atjaunotas.

Ja gada laikā no aizgādības tiesību pārtraukšanas nav iespējams tās atjaunot, tad bāriņtiesa lemj par prasības celšanu tiesā aizgādības tiesību atņemšanai, izņemot gadījumu, kad aizgādības tiesības nevar atjaunot no vecāka neatkarīgu apstākļu dēļ.

Par 17 vecākiem Bāriņtiesa pieņēmusi lēmumu iesniegt prasību tiesā par bērna aizgādības tiesību atņemšanu vecākam. Pēc Bāriņtiesas sagatavotajiem un tiesās iesniegtajiem prasību pieteikumiem, ar tiesas spriedumiem 2023. gadā 17 personām ir atņemtas aizgādības tiesības uz 17 bērniem.

**Ārpusģimenes aprūpe:**

Bērnam, kurš palicis bez vecāku gādības, nodrošināma ārpusģimenes aprūpe. Bērna interesēs ir primāri nodrošināt iespēju bērnam augt pie aizbildņa vai audžuģimenē, un tikai tad, ja tas nav iespējams, bērnam tiek nodrošināta ārpusģimenes aprūpe institūcijā. Diemžēl Bāriņtiesai joprojām ir problēmas nodrošināt ģimenisku vidi vairākiem vienas ģimenes bērniem un bērniem pusaudžu vecumā, kuriem ir uzvedības un atkarības problēmas, kā arī nereti paši bērni pauž viedokli, ka tie nevēlas atrasties aizbildņu ģimenēs vai audžuģimenēs, cerot, ka vecāki atgūs pārtrauktās aizgādības tiesības.

2023. gadā 21 bērnam nodrošināta ārpusģimenes aprūpe, no tiem lielākais skaits- 12 ievietoti aizbildņu ģimenēs, 1 - audžuģimenē, 8 - institūcijā.

Uz 2023. gada 31. decembri ārpusģimenes aprūpē esošo bērnu skaits ir - 114, no tiem: 22 bērni audžuģimenēs; 22 bērni institūcijā un 70 bērni atradās aizbildņa ģimenēs.

Aizbildnis aizvieto saviem aizbilstamajiem vecākus, kā arī pārstāv bērnu personiskajās un mantiskajās attiecībās. Pārskata periodā kopējais aizbildņu skaits ir 57, no kuriem 30 ir vecvecāki, 13- citi radinieki, bet 14- citas personas.

Uz 2023. gada 31. decembri Dobeles novadā ir 8 audžuģimenes.

2023. gadā ārpusģimenes aprūpe beigusies 7 bērniem, no tiem: 3 bērniem, sasniedzot pilngadību; 3 bērni atgriezušies savu vecāku aprūpē pēc vecāku veselības stāvokļa uzlabošanās; viens bērns atgriezies vecāka aprūpē, jo vecākam atjaunotas pārtrauktās aizgādības tiesības. Par 3 bērniem bāriņtiesa lēmusi par atļaujas došanu uzturēties savu vecāku ģimenēs.

**Par dalību tiesas sēdēs:**

Pārskata gadā Bāriņtiesas darbinieki piedalījušies 136 tiesas sēdēs dažādās rajona tiesās un apgabaltiesās. Bāriņtiesa procesos bijusi gan prasītājs, gan tiesas pieaicināta iestāde viedokļa un atzinuma sniegšanai. Bāriņtiesa pārstāvēta lietās par saskarsmes tiesību izmantošanas kārtības noteikšanu, atsevišķas aizgādības noteikšanu, bērna dzīvesvietas noteikšanu, aizgādības tiesību atņemšanu, aizgādnības dibināšanai un rīcībspēju ierobežošanai pilngadīgai personai, adopcijas lietās, lietās par audzinoša rakstura piespiedu līdzekļu piemērošanu bērniem. Kriminālprocesa likumā noteiktajos gadījumos Bāriņtiesa kriminālprocesā pārstāvējusi bērnu un aizgādnībā esošo personu. Darbietilpīga un sarežģīta ir Bāriņtiesas darbības sfēra atzinumu sniegšanā pēc tiesas pieprasījuma lietās par atsevišķas aizgādības noteikšanu vienam no vecākiem, bērna dzīvesvietas un saskarsmes tiesību izmantošanas kārtības noteikšanu. 2023. gadā Bāriņtiesa šajās lietās sniegusi 21 atzinumu.

**Nepilngadīgo mantu lietu pārraudzība**:

Nepilngadīgiem bērniem var piederēt manta, ko dāvinājuši vai atstājuši mantojumā vecāki/vecvecāki/radinieki vai citas personas. Saskaņā ar Civillikuma normām, vecāki bez bāriņtiesas atļaujas nevar bērnu vārdā pieņemt vai atraidīt mantojumu un/vai dāvinājumu, kā arī rīkoties ar bērna mantu.

Bāriņtiesa veic bērna mantisko tiesību ievērošanas pārbaudi, katru gadu pieprasot no bērna vecāka vai aizbildņa norēķinu par bērna mantas pārvaldību, pārbauda norēķina pareizību, pieprasot informāciju no kredītiestādēm, pašvaldības, valsts un citiem uzņēmumiem un iestādēm, kā arī veic bērnam piederošā nekustamā un kustamā īpašuma apsekošanu.

2023. gada 31. decembrī Bāriņtiesas pārraudzībā bija 46 aktīvas lietas par bērna mantas pārraudzību. Pārskata gadā pieņemti 15 lēmumi par bērna mantas pārraudzību, no tiem: 3– īpašuma iegūšana, 4– mantojuma pieņemšana, 7- naudas līdzekļu pārvaldīšana, 1- cits lēmums par bērna mantas pārvaldīšanu.

**Aizgādnības lietas:**

Aizgādnību nodibina pilngadīgai personai, kurai ar tiesas spriedumu ierobežota rīcībspēja. Aizgādnība ir personu ar ierobežotu rīcībspēju personīgo un mantisko interešu, kā arī mantojuma aizsardzības forma.

Bāriņtiesa uzrauga aizgādnībā esošo tiesību un interešu ievērošanu, pieprasot no aizgādņiem norēķinus, pārbaudot tos, kā arī veicot šo personu dzīves apstākļu pārbaudes.

Uz 2023. gada 31. decembri aktīvas bija 84 lietas par aizgādņa iecelšanu personai ar ierobežotu rīcībspēju. 54 personas, kurām nodibināta aizgādnība, dzīvo ģimenē, 30 personas- institūcijā. Pārskata periodā 10 personām iecelts aizgādnis, savukārt 9 personu aizgādņiem noteikts pilnvaru apjoms jau esošās aizgādības ietvaros, pamatojoties uz spriedumu par rīcībspējas pārskatīšanu; vienam aizgādnim dota atļauja rīkoties ar aizgādnībā esošās personas mantu; divu personu aizgādņi atlaisti no pienākumu pildīšanas sakarā ar aizgādnībā esošās personas nāvi.

Aizgādnība var tikt nodibināta mantojumam, ja mantojuma atstājējam piederējis uzņēmums vai saimniecība, un tā darbība jāturpina līdz brīdim, kad mantiniekiem apstiprinātas mantojuma tiesības. Uz 2023. gada 31. decembri bāriņtiesā bija 5 lietas par aizgādņa iecelšanu mantojumam. Pārskata gadā pieņemti 8 lēmumi par aizgādnību mantojumam, no tiem 4 par aizgādņa iecelšanu, 4 par aizgādņa atlaišanu.

**Adopcija:**

Lai bērna attīstībai nodrošinātu ģimenisku vidi, tiek atbalstīta adopcija. Adopcijas uzdevums ir nodrošināt adoptējamiem bērniem audzināšanu ģimenē, stabilu un harmonisku dzīves vidi.

Pārskata gadā 6 personas atzītas par adoptētājiem, pieņemts viens lēmums par adopcijas atbilstību bērna interesēm, kā arī viens bērns nodots adoptētāju aprūpē un uzraudzībā.

**Apliecinājumu izdarīšana un citu uzdevumu pildīšana:**

Bāriņtiesa Civillikuma noteiktajos gadījumos sniedz palīdzību mantojuma lietu kārtošanā, gādā par mantojuma apsardzību, kā arī izdara apliecinājumus un pilda citus Bāriņtiesu likuma 61.pantā norādītos uzdevumus, ja novadā nav notāra. Bāriņtiesa apliecina darījumus, ja darījuma summa nepārsniedz 8537 Eiro.

Bāriņtiesu likums atļauj Bāriņtiesai veikt notariālās darbības tikai Dobeles novada pagastu teritorijās.

2023. gadā Bāriņtiesā veikto apliecinājumu un citu uzdevumu skaits- ir veiktas 1129 notariālas darbības, no tām:

* darījuma akta sagatavošana, parakstu apliecināšana – 202;
* nostiprinājuma lūguma sagatavošana, parakstu apliecināšana uz nostiprinājuma lūguma- 262;
* pilnvaras sagatavošana un apliecināšana – 184;
* paraksta apliecināšana uz nostiprinājuma lūguma - 165;
* paraksta apliecināšana - 173;
* vecāku piekrišanas sastādīšana, paraksta apliecināšana – 168;
* testamenta sastādīšana un paraksta apliecināšana - 4;
* testamenta pieņemšana glabāšanā – 4;
* testamenta izraksta sastādīšana, apliecināšana- 4;
* apliecināto dokumentu noraksta, kopijas vai izraksta pareizības apliecināšana- 41;
* citu sagatavoto dokumentu projektu skaits- 22.

Par šīm darbībām pašvaldības budžetā ir iekasēta valsts nodeva 9481,97 Eiro apmērā.